
ZAKLJUČCI 
konferencije na visokoj razini civilnog društva EU-a i zapadnog Balkana: Povjerenje i partnerstvo u središtu proširenja EU-a – 29. svibnja 2026., Beč, Austrija


Sudionici i sudionice:

1. potvrđuju da je proširenje EU-a geostrateško ulaganje u stabilnu, sigurnu i ujedinjenu Europu te da je vjerodostojan proces pristupanja temeljen na zaslugama i dalje jedan od najjačih alata EU-a za promicanje demokracije, blagostanja i sigurnosti diljem kontinenta;

2. naglašavaju da geopolitički prioriteti ne smiju utjecati na kvalitetu reformi i da se uvjetovanost mora primjenjivati metodično, objektivno i transparentno. Vjerodostojan napredak u područjima vladavine prava, antikorupcijskih politika, slobode medija i zaštite temeljnih prava i dalje je ključan za legitimnost i održivost procesa proširenja;

3. naglašavaju ključnu ulogu organiziranog civilnog društva u procesu pristupanja EU-u i ulogu Europskog gospodarskog i socijalnog odbora (EGSO) u jačanju suradnje između socijalnih partnera i organizacija civilnog društva sa zapadnog Balkana te njihovih partnera iz EU-a;

4. napominju da bi, s obzirom na to da je proširenje proces koji se temelji na zaslugama, neke zemlje kandidatkinje na svojem putu prema članstvu u EU-u mogle napredovati brže od drugih; izražavaju nadu da će se nastaviti dobar tempo pristupnih pregovora s Crnom Gorom i Albanijom; naglašavaju važnost odluka koje će Srbija morati donijeti kako bi vratila povjerenje u demokratske institucije i ponovno izgradila mostove među svojim građanima, mladima i civilnim društvom; izražavaju nadu da će Sjeverna Makedonija i Bosna i Hercegovina uskoro moći otvoriti skupinu poglavlja o temeljnim pitanjima u pregovorima o pristupanju EU-u te da će Kosovo[footnoteRef:1] dobiti status kandidata za članstvo u EU-u; [1: 	Ovim se nazivom ne dovode u pitanje stajališta o statusu Kosova te je on u skladu s Rezolucijom Vijeća sigurnosti UN-a 1244 i mišljenjem Međunarodnog suda o proglašenju neovisnosti Kosova.] 


5. pozivaju na jačanje diplomatskih i političkih napora kako bi se riješili bilateralni sporovi i poduprla pomirba i pritom napominju da će bez normalizacije odnosa u regiji smislena regionalna suradnja i vjerodostojan put proširenja i dalje biti teško ostvarivi;

6. izražavaju snažnu potporu postupnom i predvidljivom pristupu pristupanju koji se temelji na zaslugama, pri čemu su koristi povezane s ostvarenim napretkom, pod uvjetom da krajnji cilj ostane punopravno članstvo;

7. naglašavaju da je strateška komunikacija o koristima i izazovima pristupanja od ključne važnosti i na zapadnom Balkanu i u državama članicama EU-a, uključujući jasno informiranje o tome kako proširenje jača sigurnost, gospodarsku otpornost, demokraciju i konkurentnost Europe; ističu da proširenje pridonosi jačanju dugoročne konkurentnosti, gospodarske otpornosti i strateške autonomije Europe;

8. pozivaju na usklađeno djelovanje institucija EU-a, država članica i organiziranog civilnog društva kako bi se transparentnim podacima, javnom raspravom utemeljenom na činjenicama i izravnim angažmanom građana suzbile dezinformacije i inozemna manipulacija u vezi s proširenjem;

9. naglašavaju da su proširenje i sigurnost sve povezaniji; pozivaju na jačanje demokratske otpornosti, uključujući zaštitu prostora za građansko djelovanje i neovisnih medija, te na produbljivanje suradnje u prioritetnim područjima otpornosti, kao što su borba protiv dezinformacija i zlonamjernog uplitanja, jačanje kapaciteta u području kibernetičke sigurnosti te pripravnost za prekogranične krize;

10. traže od EU-a da se prema zemljama zapadnog Balkana odnosi kao prema strateškim sigurnosnim partnerima i da sustavnije – politički, gospodarski i operativno – uključi tu regiju u obrambene okvire EU-a kako bi se ojačala opća obrambena spremnost i strateška autonomija EU-a;

11. pozdravljaju uključivanje zemalja kandidatkinja u europski štit za zaštitu demokracije i strategiju EU-a za civilno društvo te izražavaju potporu uspostavi Europske mreže provjeravatelja činjenica i naporima za jačanje sustava ranog upozoravanja EU-a kako bi se bolje odgovorilo na najnovije prijetnje i sužavanje prostora za građansko djelovanje;

12. pozivaju Europsku komisiju i druge institucije, tijela i agencije EU-a da pojačaju potporu izgradnji administrativnih kapaciteta u zemljama kandidatkinjama i da omoguće određenom broju javnih službenika iz tih zemalja da rade u institucijama EU-a tijekom pristupnog procesa kako bi se mogli upoznati s politikama i zakonodavnim postupcima EU-a;

13. ističu dodanu vrijednost inicijative EGSO-a za članove i članice iz zemalja kandidatkinja za proširenje kao praktičnog primjera postupnog pristupanja na djelu; pozivaju druge institucije i tijela EU-a da slijede taj pristup stvaranjem usporedivih mehanizama za postupnu integraciju;

14. smatraju da su za postizanje održivog rasta i kvalitetnih radnih mjesta nužna ulaganja u socijalnu, gospodarsku i teritorijalnu koheziju; preporučuju da se u programima reformi prednost dâ reformama i ulaganjima u području ljudskog kapitala te da se za sve mjere utvrde socijalni pokazatelji i pokazatelji ishoda koji se temelje na razvoju; naglašavaju važnost ulaganja u obrazovanje, strukovno osposobljavanje, razvoj vještina i kvalitetne mogućnosti zapošljavanja;

15. naglašavaju da bi se procesom proširenja trebala podupirati socijalno pravedna zelena i digitalna tranzicija te da bi taj proces trebao uključivati ulaganja u održivu infrastrukturu, čistu energiju, digitalnu povezivost i razvoj vještina;

16. odlučno naglašavaju da, s obzirom na potrebna znatna ulaganja i prilagodbe propisa, socijalni partneri i organizacije civilnog društva imaju osobito važnu ulogu u socioekonomskoj konvergenciji zapadnog Balkana s EU-om kao i u prelasku na održivije društvo. Njima se premošćuje jaz između nacionalnih institucija i šire javnosti te su oni ključni za postizanje ciljeva europskog stupa socijalnih prava;

17. naglašavaju da financijski stup plana rasta nije dovoljan za postizanje istinski transformativnog učinka te pozivaju Europsku komisiju, Europski parlament i Vijeće da znatno povećaju komponentu bespovratnih sredstava i osiguraju strukturno zaštićenu višegodišnju dodjelu sredstava zemljama proširenja u okviru sastavnice višegodišnjeg financijskog okvira (VFO) zvane „Globalna Europa”, koja će se temeljiti na transparentnim i predvidljivim metodologijama dodjele sredstava koje odražavaju broj stanovnika svake zemlje kandidatkinje i njezine potrebe za konvergencijom;

18. naglašavaju da bi se u sljedećem VFO-u trebala očuvati jasno prepoznatljiva struktura financiranja proširenja u okviru Instrumenta za susjedstvo, razvoj i međunarodnu suradnju – Globalna Europa, s predvidljivim višegodišnjim programiranjem, mehanizmima upravljanja specifičnima za pristupanje i dugoročnom potporom civilnom društvu. Neovisne organizacije civilnog društva i neovisni mediji moraju ostati prihvatljivi korisnici sredstava u okviru svih relevantnih instrumenata EU-a te imati pristup namjenskim, izdvojenim linijama financiranja za aktivnosti zagovaranja, nadzora, praćenja i građanskog sudjelovanja, koje su ključne za demokratsku otpornost i vjerodostojnost procesa proširenja;

19. ističu potrebu za usklađivanjem mehanizma Instrumenta za reforme i rast za zapadni Balkan s načelima kohezijske politike i upravljanjem tom politikom kako bi se institucije zapadnog Balkana pripremile za budući pristup sredstvima kohezijske politike i svim drugim odgovarajućim financijskim sredstvima dostupnima u sljedećem VFO-u; pozivaju i na pojednostavnjenje pretpristupnih postupaka financiranja kako bi se izbjegla administrativna uska grla; naglašavaju da bi sljedeći VFO trebao uključivati namjenski mehanizam pretpristupne tranzicije kojim bi se premostio jaz između zaključenja pristupnih pregovora i punopravnog članstva kako bi se spriječili apsorpcijski šokovi i osigurao kontinuitet reformskog zamaha u prvim godinama članstva; 

20. naglašavaju da pristup Instrumenta za reforme i rast za zapadni Balkan koji se temelji na uspješnosti jača vjerodostojnost i nepovratnost reformi potaknutih procesom proširenja. U tu bi svrhu provedba Instrumenta za reforme i rast za zapadni Balkan trebala podrazumijevati visoku razinu transparentnosti, provjerljive standarde ocjenjivanja i uključivo upravljanje; naglašavaju da se uvjetovanost napretkom ostvarenim u području demokracije, vladavine prava, javne uprave i gospodarskog upravljanja mora primjenjivati dosljedno i objektivno te da povjerenje javnosti ovisi o metodičnim i razumljivim procjenama Komisije koje se temelje na dokazima;

21. pozivaju Europsku komisiju i korisnike Instrumenta za reforme i rast za zapadni Balkan da programe reformi, izvješća o napretku koja podnose vlade te druge odgovarajuće procjene objave pravodobno i u pristupačnom obliku; nadalje, pozdravljaju i prihvaćanje i usvajanje prijedloga EGSO-a da se za Instrument za reforme i rast za zapadni Balkan uspostavi tablica pokazatelja, po uzoru na tablicu pokazatelja za oporavak i otpornost, kao ključnog alata za osiguravanje transparentnosti i uključivosti;

22. preporučuju da Europska komisija izda javne smjernice o tome kako se ocjenjuju potpuno i djelomično ispunjenje pokazatelja provedbe programa reformi, uključujući standarde provjere, postupanje u slučaju djelomičnog ispunjenja i postupke primjenjive u slučaju nazadovanja u pogledu uvjeta koji su se prethodno smatrali ispunjenima; naglašavaju da bi uvjetovanost trebala biti osmišljena tako da se potiče provedba reformi, a ne da se kažnjavaju strukturni nedostaci u pogledu kapaciteta, te da bi trebala ostati prvenstveno povezana s pristupnim mjerilima, vladavinom prava i provedbom reformi, uz dovoljnu fleksibilnost i pomoć u slučajevima strukturnih ograničenja provedbene sposobnosti;

23. naglašavaju da se aktivno sudjelovanje civilnog društva mora smatrati strukturnim uvjetom upravljanja koji je ključan za održivost procesa proširenja; ističu da društvena odgovornost za reforme koje se podupiru Instrumentom zahtijeva stalnu, aktivnu, strukturiranu i formalno institucionaliziranu ulogu ne samo nacionalnih tijela, nego i socijalnih partnera i organizacija civilnog društva;

24. preporučuju da provedba plana rasta i Instrumenta za reforme i rast za zapadni Balkan bude popraćena ciljanim mjerama za jačanje nacionalnih administrativnih kapaciteta i kapaciteta socijalnih partnera i organizacija civilnog društva. Ti su akteri ključni za poboljšanje kvalitete socijalnog i civilnog dijaloga te za omogućivanje učinkovitog praćenja i provedbe reformi;

25. naglašavaju da rokovi ne smiju ugrožavati demokratske postupke, javnu raspravu ili obvezna savjetovanja ili dijalog sa socijalnim partnerima i organizacijama civilnog društva niti se smiju koristiti kao opravdanje za hitne skraćene zakonodavne postupke koji isključuju te elemente; ističu da su ti elementi ključni za osiguravanje legitimnosti, kvalitete i održivosti reformi;

26. ističu da bi uključivanje socijalnih partnera i organizacija civilnog društva trebalo biti sustavno i službeno ugrađeno u zakonodavstvo i operativne smjernice; pozivaju vlade da uspostave strukturirani okvir za socijalni i civilni dijalog kojim će se osigurati sudjelovanje organizacija koje predstavljaju poslodavce, radnike i organizacije civilnog društva na nacionalnoj razini, uz poštovanje posebne uloge i autonomije socijalnih partnera;

27. preporučuju da se osigura prilagođena, održiva i predvidljiva financijska potpora organizacijama civilnog društva, neovisnim medijima i socijalnim partnerima putem višegodišnjih i transparentnih mehanizama financiranja u sljedećem VFO-u; napominju da je odgovarajuće financiranje, uključujući namjenska sredstva koja nisu ovisna o pristanku vlade domaćina, ključno za omogućavanje smislenog sudjelovanja u praćenju i dijalogu o politikama, zaštitu prostora za građansko djelovanje, bolju provedbu reformi i jačanje demokratske otpornosti na dezinformacije i vanjsko uplitanje;

28. pozivaju Europsku komisiju da podrži zemlje kandidatkinje i potencijalne kandidatkinje u ocjenjivanju prednosti i nedostataka rane integracije na tržište, utvrđivanju subjekata na koje to utječe negativno te provedbi prilagođenih mjera za ublažavanje posljedica; naglašavaju da će to biti ključno za sprečavanje slabljenja potpore javnosti članstvu u EU-u u zemljama kandidatkinjama te za olakšavanje njihova neometanog uključivanja u jedinstveno tržište EU-a; nadalje, pozivaju Komisiju da pri izradi takvih mjera pravodobno zatraži doprinos socijalnih partnera i civilnog društva te ga na odgovarajući način uzme u obzir;

29. pozdravljaju činjenicu da je Europska komisija, na temelju iskustva stečenog u okviru Mehanizma za oporavak i otpornost, provela prijedlog EGSO-a da se osnuju uključivi odbori za praćenje za pojedine zemlje radi poboljšanja provedbe, koordinacije i praćenja programa reformi; naglašavaju da bi odbori za praćenje trebali imati jasne kriterije za članstvo i javno dostupno izvješćivanje te učinkovito pratiti provedbu preporuka;

30. naglašavaju važnost regionalne suradnje i dobrosusjedskih odnosa tijekom cijelog procesa pristupanja EU-u te pozdravljaju usredotočenost na provedbu zajedničkog regionalnog tržišta; pohvaljuju Vijeće za regionalnu suradnju za njegov rad na koordinaciji zajedničkog regionalnog tržišta te ističu važnost zajedničkog regionalnog tržišta kao temelja za daljnju integraciju zapadnog Balkana u jedinstveno tržište EU-a.
_____________

